b'\n_START_ARTICLE_\nSujalan muinainen asuinpaikka\n_START_SECTION_\nArkeologiset havainnot\n_START_PARAGRAPH_\nL\xc3\xb6yt\xc3\xb6paikka sijaitsee nykyisen Vetsij\xc3\xa4rven rannalla, muinaisen Vetsij\xc3\xa4rven saaressa. Elinkeinona olivat ilmeisesti peuranmets\xc3\xa4stys ja v\xc3\xa4hemm\xc3\xa4ss\xc3\xa4 m\xc3\xa4\xc3\xa4rin linnustaminen; kalastuksesta ei ole mit\xc3\xa4\xc3\xa4n n\xc3\xa4ytt\xc3\xb6\xc3\xa4, vaikka sijainnin perusteella sit\xc3\xa4kin voisi olettaa harjoitetun. Asuinpaikalla on ilmeisesti ollut lyhytaikainen mets\xc3\xa4stysleiri, sill\xc3\xa4 l\xc3\xb6yt\xc3\xb6jen levint\xc3\xa4 on pieni ja tiivis eik\xc3\xa4 kiinteist\xc3\xa4 rakenteista ole merkkej\xc3\xa4. Kaivauksissa havaittiin alueella nokista likamaata, jonka joukosta l\xc3\xb6ytyi palaneita luunmurusia. Kivest\xc3\xa4 iskettyj\xc3\xa4, esineiden valmistukseen k\xc3\xa4ytettyj\xc3\xa4 pitki\xc3\xa4 ja ohuita kivis\xc3\xa4leit\xc3\xa4 ja niiden tuottamisen yhteydess\xc3\xa4 syntynytt\xc3\xa4 j\xc3\xa4tett\xc3\xa4 oli runsaasti, samoin s\xc3\xa4leist\xc3\xa4 ty\xc3\xb6stettyj\xc3\xa4 kiviesineit\xc3\xa4. Kivil\xc3\xb6yt\xc3\xb6jen levinn\xc3\xa4st\xc3\xa4 ja nokimaan sijainnista p\xc3\xa4\xc3\xa4tellen paikalla on sijainnut py\xc3\xb6re\xc3\xa4pohjainen asumus, mahdollisesti kartiomainen teltta tai kota, halkaisijaltaan noin 3,5 metri\xc3\xa4). Asumuksen oviaukko osoitti lounaaseen . Kiviesineiden materiaalina oli sertti. Esineiden joukossa oli muun muassa veitsi\xc3\xa4, s\xc3\xa4leit\xc3\xa4, kaapimia, uurtimia ja ruodollisia nuolenk\xc3\xa4rki\xc3\xa4. T\xc3\xa4m\xc3\xa4n aikakauden kohteissa usein esiintyvi\xc3\xa4 poikittaisiskulla teritettyj\xc3\xa4 kirveenteri\xc3\xa4 ei l\xc3\xb6ydetty ._NEWLINE_Kaivauksen materiaalin ajoittamiseksi tutkittiin puuhiilt\xc3\xa4 (9265\xc2\xb165 BP (Hela-1102), 9140\xc2\xb160 BP (Hela-1441) ja 9240\xc2\xb160 BP (Hela-1442)) ja palanutta luuta (8940\xc2\xb180 BP (Hela-1103) ja 8930\xc2\xb185 BP (Hela-1104). Ajoitukset on ilmoitettu radiohiilivuosina, ja ne tulee kalibroida kalenteri-i\xc3\xa4n saamiseksi. Puuhiilet antavat ajoitukseksi 8640-8250 eaa. ja luunpalat 8260-7790 eaa. Asuinpaikan ajoitukseksi on p\xc3\xa4\xc3\xa4dytty arvioimaan 8300\xe2\x80\x938200 eaa., koska koivuksi tunnistettu puu saattoi olla kaadettaessa jo sata vuotta vanhaa, muttei olisi s\xc3\xa4ilynyt havupuun tapaan kelona eik\xc3\xa4 ole todenn\xc3\xa4k\xc3\xb6ist\xc3\xa4, ett\xc3\xa4 puu ja luu olisivat per\xc3\xa4isin selektiivisesti kahdesta eri asutusvaiheesta .\n_START_SECTION_\nAsukkaat ja naapurit\n_START_PARAGRAPH_\nSujalan ihmiset ovat todenn\xc3\xa4k\xc3\xb6isesti tulleet Lappiin id\xc3\xa4n suunnalta. Heid\xc3\xa4n kivenk\xc3\xa4sittelytekniikkansa on per\xc3\xa4isin piit\xc3\xa4 kiviraaka-aineenaan k\xc3\xa4ytt\xc3\xa4vilt\xc3\xa4 ryhmilt\xc3\xa4. Se, ett\xc3\xa4 t\xc3\xa4m\xc3\xa4 niin sanottu painalluss\xc3\xa4letekniikka oli s\xc3\xa4ilynyt Sujalan asukkailla vaikka heid\xc3\xa4n matkansa Lappiin kulki tuhat kilometri\xc3\xa4 leve\xc3\xa4n Fennoskandian kilven yli viittaisi siihen, ett\xc3\xa4 matka tapahtui yhden sukupolven aikana, sill\xc3\xa4 matkan varrella ei olisi ollut mahdollista siirt\xc3\xa4\xc3\xa4 tekniikan vaatimaa tietotaitoa seuraaville sukupolville tarkoitukseen soveltuvan raaka-aineen puuttuessa. Sujala itse ei kuitenkaan v\xc3\xa4ltt\xc3\xa4m\xc3\xa4tt\xc3\xa4 ollut t\xc3\xa4m\xc3\xa4n ryhm\xc3\xa4n ensimm\xc3\xa4isi\xc3\xa4 asuinpaikkoja Lapissa, sill\xc3\xa4 sen kiviraaka-aine saattaa olla per\xc3\xa4isin Pohjois-Norjasta._NEWLINE_Utsjoen pohjoispuolella J\xc3\xa4\xc3\xa4meren rannikolla vaikuttivat Komsan kulttuuriin kuuluneet ihmiset. N\xc3\xa4iden esineist\xc3\xb6 poikkesi l\xc3\xb6yt\xc3\xb6paikan esineist\xc3\xa4 niin paljon, etteiv\xc3\xa4t ryhm\xc3\xa4t voineet edustaa samaa teknologista traditiota. Komsan kulttuurin esineiss\xc3\xa4 n\xc3\xa4kyy edelleen Ahrensburgin kulttuurin kuuluvia ty\xc3\xb6st\xc3\xb6tekniikan piirteit\xc3\xa4. Pohjoisesta Ruotsin Lapista ei ole merkkej\xc3\xa4 varhaismesoliittisesta asutuksesta, sill\xc3\xa4 alue oli viimeisen\xc3\xa4 j\xc3\xa4\xc3\xa4kauden j\xc3\xa4lkeisen mannerj\xc3\xa4\xc3\xa4tik\xc3\xb6n peitossa ja sen ihmisasutuksen kannalta v\xc3\xa4ltt\xc3\xa4m\xc3\xa4tt\xc3\xb6m\xc3\xa4t luonnon resurssit (kasvillisuus ja el\xc3\xa4imist\xc3\xb6) kehittyiv\xc3\xa4t vasta my\xc3\xb6hemmin._NEWLINE_Sujalan esineist\xc3\xb6n kivimateriaali vaikuttaa olevan per\xc3\xa4isin Norjan Varangin niemimaalta, noin 60\xe2\x80\x93100 kilometrin p\xc3\xa4\xc3\xa4st\xc3\xa4, J\xc3\xa4\xc3\xa4meren rannikolta. T\xc3\xa4m\xc3\xa4 viittaa siihen, ett\xc3\xa4 vuotuista liikkumista erilaista ravintoa tarjoavien asuinpaikkojen v\xc3\xa4lill\xc3\xa4 tehtiin ainakin n\xc3\xa4iden paikkojen v\xc3\xa4lill\xc3\xa4. Rannikolla saattoi siten olla Sujalan v\xc3\xa4est\xc3\xb6lle tuttua v\xc3\xa4ke\xc3\xa4, jonka kanssa saattoi asioida tai el\xc3\xa4\xc3\xa4.\n_START_SECTION_\nAsuinpaikan muinainen ymp\xc3\xa4rist\xc3\xb6\n_START_PARAGRAPH_\nMuinainen Vetsij\xc3\xa4rvi oli 8300\xe2\x80\x938200 eaa. muutaman metrin korkeammalla ja nykyinen ranta oli silloin saarena. Se oli asuinpaikkana hyv\xc3\xa4, sill\xc3\xa4 saareen eiv\xc3\xa4t pedot uskaltaneet kovin r\xc3\xb6yhke\xc3\xa4sti tulla. J\xc3\xa4\xc3\xa4kauden j\xc3\xa4lkeinen mannerj\xc3\xa4\xc3\xa4tikk\xc3\xb6 oli sulanut paikalta pois lukuun ottamatta joitakin l\xc3\xa4heisi\xc3\xa4 j\xc3\xa4\xc3\xa4tik\xc3\xb6it\xc3\xa4. J\xc3\xa4\xc3\xa4kenttien pohjoisreuna sijaitsi kaukana etel\xc3\xa4ss\xc3\xa4 Ruotsin puolella._NEWLINE_J\xc3\xa4\xc3\xa4tik\xc3\xb6n sulamisen j\xc3\xa4lkeen noin 1000 v. aiemmin kasvit valtasivat paljaan maan. Ensin saapuivat ainakin marunat, pajut ja kanervat. N\xc3\xa4m\xc3\xa4 syrj\xc3\xa4ytyiv\xc3\xa4t osittain vaivaiskoivun ja variksenmarjan tielt\xc3\xa4. Vaikutelma, joka oli tundramainen, muuttui ennen asukkaiden saapumista, kun koivu metsitti seudun. Ilmaston l\xc3\xa4mp\xc3\xb6tila oli silloin jo yli nykyp\xc3\xa4iv\xc3\xa4n vuotuisen keskil\xc3\xa4mp\xc3\xb6tilan._NEWLINE_Tundravaiheessa seudulla eli muun muassa pieni\xc3\xa4 jyrsij\xc3\xb6it\xc3\xa4, naaleja, k\xc3\xa4rppi\xc3\xa4 ja tunturipeuroja. Metsien lis\xc3\xa4\xc3\xa4ntyess\xc3\xa4 mukaan tulivat j\xc3\xa4nikset, sudet, ketut ja saukot. Linnut mainitaan harvoin n\xc3\xa4iss\xc3\xa4 yhteyksiss\xc3\xa4, mutta niiden voi olettaa saapuvan paikalle ensimm\xc3\xa4isin\xc3\xa4 kasvien mukana.'